**ИЗВЕШТАЈ**

**О СПРОВЕДЕНОЈ ЈАВНОЈ РАСПРАВИ О** **НАЦИОНАЛНОЈ СТРАТЕГИЈИ ЗА СПРЕЧАВАЊЕ И БОРБУ ПРОТИВ РОДНО ЗАСНОВАНОГ НАСИЉА ПРЕМА ЖЕНАМА И НАСИЉА У ПОРОДИЦИ ЗА ПЕРИОД ОД 2021. ДО 2025. ГОДИНЕ**

 На основу члана 41. став 3. Пословника Владе („Службени гласник РС”, бр. 61/06 − пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. уредба), на предлог Министарства за рад, запошљавање, борачка и социјална питања (у даљем тексту: Министарство), Одбор за јавне службе Владе Републике Србије на 17. седници, одржаној 10. марта 2021. године, донео је Закључак 05 број: 56-2076/2021, којим се одређује спровођење јавне расправе у Републици Србији о Предлогу националне стратегије за спречавање и борбу против родно заснованог насиља према женама и насиља у породици за период од 2021. до 2025.

 Наведеним Закључком утврђен је и Програм јавне расправе о Предлогу националне стратегије, без организованог одржавања округлих столова услед ограничења условљених ширењем пандемије вирусом COVID-19.

**I ОПШТИ ПОДАЦИ**

 Јавна расправа о Предлогу Националне стратегије за спречавање и борбу против родно заснованог насиља према женама и насиља у породици за период од 2021. до 2025. реализована је у потпуности у складу са утврђеним Програмом, у периоду од 11. до 30. марта 2021. године за представнике/це: државних органа, јавних служби, привредне субјекте, синдикате, удружења послодаваца, удружења грађана, стручну јавност и друге заинтересоване учеснике и учеснице.

 Текст Предлога националне стратегије је постављен на сајт Министарства за рад, запошљавање, борачка и социјална питања, www.minrzs.gov.rs и на порталу е-управе и заинтересована јавност је позвана да у назначеном року достави своје сугестије, предлоге, иницијативе и коментаре и да на тај начин допринесу даљем унапређењу превенције и заштите жена од родно заснованог насиља и насиља у породици. Предлози, сугестије, иницијативе и коментари заинтересоване стране су могле да доставе путем електронске поште на адресу: socijalna.zastita@minrzs.gov.rs или писаним путем на адресу Министарства, Немањина бр. 22-24, Београд. На сајту је наглашено и да се овим документом унапређује стратешки оквир у овој области, јачајући капацитете и институција и организација које пружају услуге женама које су преживеле насиље, побољшавајући координацију кључних актера и подижући ниво свести грађана и доносилаца одлука о неприхватљивости насиља.

 На наведени позив се одазвало укупно пет субјеката достављајући коментаре на предвиђеном обрасцу. Ресорном министарству достављено је у предвиђеном року и уврштено у материјал са јавне расправе пет образаца са примедбама, мишљењима и сугестијама на Предлог Националне стратегије. Четири су пристигла директно на адресу Министарства, док је један прослеђен од стране Агенције Уједињених нација за родну равноправност и оснаживање жена. Коментаре су припремили и доставили: Републички секретаријат за јавне политике, УНИЦЕФ, Удружење грађанки FemPlatz, у сарадњи са неформалним колективом Женска солидарност, Аутономни женски центар и Коалиције невладиних организација: Аутономни женски центар, Фонд за хуманитарно право, Жене у црном, Иницијатива младих за људска права.

**II АНАЛИЗА МИШЉЕЊА И КОМЕНТАРА ПРИСТИГЛИХ ТОКОМ ЈАВНЕ РАСПРАВЕ**

 Радна група Министарства је анализирала пристигле коментаре и извршила дораду Предлога националне стратегије у складу са коментарима и овим Извештајем за које је оценила да се могу прихватити. Имајући у виду број пристиглих коментара, сваки ће бити анализиран појединачно.

 *Републички секретаријат за јавне политике* је доставио методолошке сугестије за унапређење Предлога Националне стратегије за спречавање и борбу против родно заснованог насиља према женама и насиља у породици за период 2021-2025. године, како би текст документа садржао све неопходне елементе прописане Законом о планском систему Републике Србије (Сл. гласник бр. 30/2018) и Уредбом о методологији управљања јавним политикама, анализи егеката јавних политика и прописа и садржају појединачних докумената јавних полизика (Сл.гласник бр. 8/2019). Имајући у виду улогу и надлежност Републичког секретаријата за јавне политике у управљању и праћењу стратешких и других документата јавних политика, сугестије и коментари су у највећој мери усвојени. Наиме, у сарадњи са чланицом радне групе из Републичког секретаријата за јавне политике су сви коментари анализирани и у најбољи могући начин унети у текст, имајући у виду методолошке обавезе и смернице, али и област коју ова Стратегија регулише, пре свега мултисекторску природу и приступ родно заснованом насиљу према женама и насиљу у породици.

 *УНИЦЕФ* је доставио предлоге за унапређење наведеног документа ради осигурања експлицитне и конзистентне везе са Националном стратегијом за превенцију и заштиту деце од насиља и Општим и Посебним (секторским) протоколима, уз истицање комплементарности циљева и мера и утемељене пре свега у Истанбулској конвенцији. Предлози за допуне у делу прописа, описа стања и анализа проблема, прикупљање административних података су у потпуности усвојени. Такође, посебно је наглашено да услуге заштите и подршке и приступ услугама за жене и девојчице избеглице и мигранткиње треба да буде ефикасна и благовремена, те је ово посебно наглашено допуном у делу 5.2.3. Препорука г) у делу који се односи на уређивање вршења родитељског права у контексту насиља у породици је унапређена, у складу са предложеном изменом, као и општи циљ Стратегије у који је унето да се иста односи и на девојчице. Коментари који се односе на специфичне циљеве и мере су размотрени и усвојени у обиму који одговара општој идеји и циљу документа и пре свега имајући у виду сугестије и коментаре добијене од Републичког секретаријата за јавне политике. Посебно је појашњено у свим показатељима мера, које су у коментару таксативно наведене (1.2.2, 1.4.2) да се односе на развијене и реализоване обуке.

 *Удружење грађанки FemPlatz,* у сарадњи са неформалним колективом *Женска солидарност* није имало начелне примедбе на текст и навели су да је позитивно то што се на Стратегији ради, уз уверење да ће ова стратегија бити брзо усвојена. Поред тога, наведено је да је од изузетне важности што се проблему фемицида приступило озбиљно. У делу примедби о појединостима је наведено да је потребно више пажње посветити насиљу у дигиталном окружењу*.* У складу са предлогом, документ је допуњен информацијама о осветничкој порнографији као специфичном облику родно заснованог насиља тако што су поједини делови из самог предлога унети у текст и то у део 5.1.2, у складу са обимом који је посвећен другим видовима родно заснованог насиља.

 *Аутономни женски центар* у начелним примедбама наводи предлоге за унапређење правног оквира односно дела Стратегије ”Плански документи и прави оквир релевантан за Стратегију”. У складу са коментаром је допуњен овај део, као и референце и скраћенице. Део који се односи на права цивилних жртава сексуалног насиља у рату није усвојен уз образложење које је дато на коментар Коалиције невладиних организација. Коментари и начелне примедбе на делове Стратегије - Опис стања и анализа проблема, Циљеви Стратегије и мере за њихово остваривање, Процена финансијских средстава потребних за спровођење Стратегије и анализа финансијски ефеката су разрађени у коментарима у појединостима. Наиме, радна група сматра да је коментаре потребно усвојити и сви који су дати у примедбама у појединостима су усвојени на најбољи могући начин односно текст је допуњен и унапређен у складу са коментарима и предлозима, посебно имајући у виду остале коментаре који су пристигли, као и интервенције Радне групе и посебно Републичког секретаријата за јавне политике. Показатељи резултата у оквиру мере 1.1. су задржани у обиму у ком су изворно дати из разлога што је потребно пратити врсту кампања, извор финансирања и да ли је спроведена од стране невладиног сектора или државног органа. Остале сугестије су усвојене, поштујући циљ документа и област регулисања.

 *Коалиција невладиних организација: Аутономни женски центар, Фонд за хуманитарно право, Жене у црном, Иницијатива младих за људска права* имају примедбу која се односи на потребу да стратешки документ који се бави проблемом родно заснованог насиља према женама препозна и именује сексуално насиље у оружаним сукобима као вид родно заснованог насиља према женама, те у складу са тиме предвиди жене жртве силовања и насиља у оружаним суковима као једну од категор*и*ја жена чија су права гарантована овом Стратегијом. У коментару и посебно у овиру примедби у појединостима су дати предлози за допуну у складу са начелном примедбом. Напомињемо да сексуално насиља према женама у оружаним сукобима несумњиво представља вид родно заснованог насиља према женама, које захтева свеобухватни одговор државе, што подразумева признавање статуса цивилних жртава рата женама жртвама овог насиља али и низ мера којима се обезбеђује њихово адекватно обештећење и психо-социјална подршка. Имајући у виду специфичанности које се тичу контекста, узрока, манифестација и последица које ово насиља изазива, оцена радне и експертске групе је да је ове мере потребно планирати у документу чије се усвајање планира за наредни петогодишњи период - НАП за примену Резолуције 1325 Савета безбедности Уједињених нација - Жене, мир и безбедност у Републици Србији за период (2021-2025). У прилог томе говори чињеница да су активности на плану спречаванања, процесуирања, подршке и обештећења жртава сексуалног насиља према женама у оружаним сукобима важан део Резолуције СБУН 1325, али и низа других резолуција усвојених под окриљем СБУН –1820 (2008), 1888 (2009), 1889 (2009), 1960 (2010), 2106 (2013) и 2122 (2013), 2242 (2015), 2538 (2020). Због тога су се и државе у региону определиле да мере и активности у овој области пројектују у стратешким документима за примену Резолуције 1325 СБУН, а не у опшем стратешком документу који је усмерен на сузбијање и борбу против родно заснованог насиља према женама и насиља у породици. Напомињемо да је обавеза државе, сагласно чл. 2. ст. 3. Истанбулске конвенције, да конвенцију примењује и у доба мира и у ситуацијама оружаних сукоба и ова норма је ратификацијом Конвенције постала саставни део унутрашњег права. Због свега наведеног се предлози Коалиције невладиних организација одбијају.

 У складу са тим, Министарство за рад, запошљавање, борачка и социјална питања је извршило евалуацију примедаба изнетих током јавне расправе. Утврђена је потреба да се сви предлози и сугестије којима се унапређује предложени текст Предлога националне стратегије уграде у коначни текст Предлога националне стратегије који ће бити упућен на мишљење свим релевантним органима државне управе са чијим делокругом је повезано питање на које се Предлог националне стратегије односи, као и другим органима, организацијама и телима који према посебним прописима дају мишљења на Предлог националне стратегије.

У Београду, 7. априла 2021. године